CELEX: 32015D0655
Language: ro
Date: 2015-04-23 00:00:00
Title: Decizia de punere în aplicare (UE) 2015/655 a Comisiei din 23 aprilie 2015 în temeiul articolului 3 alineatul (3) din Regulamentul (UE) nr. 528/2012 al Parlamentului European și al Consiliului privind o formulă pe bază de polidimetilsiloxan introdusă pe piață pentru combaterea țânțarilor (Text cu relevanță pentru SEE)

25.4.2015   
            
            
               RO
            
            
               Jurnalul Oficial al Uniunii Europene
            
            
               L 107/75
            
         DECIZIA DE PUNERE ÎN APLICARE (UE) 2015/655 A COMISIEI
   din 23 aprilie 2015
   în temeiul articolului 3 alineatul (3) din Regulamentul (UE) nr. 528/2012 al Parlamentului European și al Consiliului privind o formulă pe bază de polidimetilsiloxan introdusă pe piață pentru combaterea țânțarilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 3 alineatul (3),
   întrucât:
   
               (1)
            
            
               La 16 mai 2014, Belgia a solicitat Comisiei să decidă, în temeiul articolului 3 alineatul (3) din Regulamentul (UE) nr. 528/2012, dacă o formulă pe bază de polidimetilsiloxan pentru combaterea țânțarilor este un produs biocid în sensul articolului 3 alineatul (1) litera (a) din regulamentul respectiv.
            
         
               (2)
            
            
               În conformitate cu informațiile furnizate de către societatea care introduce produsul pe piață, formula pe bază de polidimetilsiloxan adaugă o peliculă subțire din silicon pe corpurile de apă. Tensiunea superficială scăzută a peliculei de silicon împiedică larvele de țânțari să respire și femelele de țânțari să-și depună ouăle pe suprafața apei, multe dintre acestea înecându-se în încercarea de a-și depune ouăle.
            
         
               (3)
            
            
               Prin urmare, formula pe bază de polidimetilsiloxan constituie o barieră fizică pentru capacitatea reproductivă a țânțarilor.
            
         
               (4)
            
            
               În conformitate cu articolul 3 alineatul (1) litera (a) din Regulamentul (UE) nr. 528/2012, numai produsele care sunt destinate să distrugă, să împiedice sau să facă inofensive organismele dăunătoare, să prevină acțiunea acestora sau să exercite un efect de control asupra acestora în orice alt mod decât prin simpla acțiune fizică sau mecanică constituie produse biocide.
            
         
               (5)
            
            
               Măsurile prevăzute de prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   O formulă pe bază de polidimetilsiloxan destinată combaterii țânțarilor prin adăugarea unei pelicule de silicon cu tensiune superficială scăzută pe corpurile de apă și introdusă pe piață în acest scop nu este un produs biocid în sensul articolului 3 alineatul (1) litera (a) din Regulamentul (UE) nr. 528/2012.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 23 aprilie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 167, 27.6.2012, p. 1.